ഡി.സി.സി അദ്ധ്യക്ഷ പട്ടിക: അഞ്ച് ജില്ലകളില് സമവായമായില്ല ന്യൂഡല്ഹി: ഡി.സി.സി അദ്ധ്യക്ഷന്മാരുടെ പട്ടികയില് സമവായമാകാത്തതിനാല് ഇന്നും ചര്ച്ച തുടരും. അഞ്ചിടത്ത് ഒന്നിലധികം ആളുകളുടെ പേരുകളുള്ള സാദ്ധ്യതാപട്ടിക കെ.പി.സി.സി അദ്ധ്യക്ഷന് കെ.സുധാകരന് ഇന്നലെ ഹൈക്കമാന്ഡിന് കൈമാറിയിരുന്നു. എല്ലാ ജില്ലകളിലും ഒരാള് വീതമുള്ള പട്ടിക തയ്യാറാക്കാന് ഇന്ന് ഒരുവട്ടം കൂടി ചര്ച്ച നടത്തും. ഇല്ലെങ്കില് ഹൈക്കമാന്ഡ് തീരുമാനത്തിന് വിട്ടേക്കും. സതീഷ് കൊച്ചു പറമ്ബില്പത്തനംതിട്ട, മുഹമ്മദ് ഷിയാസ്എറണാകുളം, പ്രവീണ്കുമാര്കോഴിക്കോട്, വി.എസ്. ജോയ്വയനാട്, മാര്ട്ടിന് ജോര്ജ്ജ്കണ്ണൂര്, ഖാദര് മാങ്ങാട്കാസര്ഗോഡ് തുടങ്ങി 9 ജില്ലകളില് ഏറെക്കുറെ ധാരണയായെന്നാണ് വിവരം. തിരുവനന്തപുരം, കൊല്ലം, ആലപ്പുഴ, കോട്ടയം, പാലക്കാട് ജില്ലകളില് ഒന്നിലധികം പേരുകളുണ്ട്. എല്ലാ ജില്ലകളിലും സമവായമായെന്നും പട്ടിക തയ്യാറായെന്നും കേരളത്തിന്റെ ചുമതലയുള്ള എ.ഐ.സി.സി ജനറല് സെക്രട്ടറി താരിഖ് അന്വറുമായുള്ള ചര്ച്ചയ്ക്കു ശേഷം കെ.പി.സി.സി അദ്ധ്യക്ഷന് കെ.സുധാകരന് പറഞ്ഞു. എന്നാല് അന്തിമ പട്ടികയായില്ലെന്നും ഇന്നും ചര്ച്ച തുടരുമെന്നും താരിഖ് അന്വര് പിന്നാലെ വ്യക്തമാക്കി. ഇന്നലെ രാവിലെ എ.ഐ.സി.സി സംഘടനാ ജനറല് സെക്രട്ടറി കെ.സി. വേണുഗോപാലുമായും സുധാകരന് ചര്ച്ച നടത്തിയിരുന്നു. മുതിര്ന്ന നേതാക്കളുടെയും ഗ്രൂപ്പുകളുടെയും ശുപാര്ശയില് ഉയര്ന്നു വന്ന പേരുകള് അവഗണിച്ച് ഒറ്റപേരുള്ള പട്ടിക തയ്യാറാക്കാന് കഴിയാത്തതാണ് പ്രശ്നം. ഹൈക്കമാന്ഡിന് ഇടയ്ക്ക് കൈമാറിയ പട്ടികയെ എ, ഐ ഗ്രൂപ്പുകള് എതിര്ത്തതിനാല് സംസ്ഥാനത്ത് വീണ്ടും ചര്ച്ച നടത്തിയ ശേഷമുള്ള കെ.സുധാകരന്റെ രണ്ടാം ഘട്ട ഡല്ഹി ദൗത്യമാണിത്. തര്ക്കമുണ്ടായാല് നേതാക്കളെ അനുനയിപ്പിക്കാന് ഹൈക്കമാന്ഡ് ഇടപെടുമെന്നറിയുന്നു. പുനഃസംഘടന: സമ്മര്ദ്ദങ്ങള്ക്ക് കീഴ്പ്പെടില്ലെന്ന് വി.ഡി. സതീശന് തിരുവനന്തപുരം: പാര്ട്ടി പുനഃസംഘടനയുമായി ബന്ധപ്പെട്ട് അനാവശ്യ സമ്മര്ദ്ദങ്ങള്ക്ക് കീഴ്പ്പെടില്ലെന്ന് പ്രതിപക്ഷനേതാവ് വി.ഡി. സതീശന് വാര്ത്താസമ്മേളനത്തില് പറഞ്ഞു. നേരത്തേ ഗ്രൂപ്പിന്റെ ഭാഗമായിരുന്നുവെങ്കിലും അതിനെക്കാള് വലുതാണ് പാര്ട്ടിയെന്ന് ബോദ്ധ്യപ്പെട്ടയാളാണ് താന്. അതിനാല് മറ്റൊരു ഗ്രൂപ്പുണ്ടാക്കി അപഹാസ്യനാകാന് ആഗ്രഹിക്കുന്നില്ല. അങ്ങനെയൊരു ഗ്രൂപ്പില് ചേരാന് ആരും നില്ക്കണ്ട. പുതിയ ഡി.സി.സി അദ്ധ്യക്ഷന്മാരുടെ കാര്യത്തില് സംഘടനാ നടപടിക്രമമനുസരിച്ച് എ.ഐ.സി.സി പ്രഖ്യാപനം നടത്തും. അതുമായി ബന്ധപ്പെട്ട് പരാതികളുണ്ടെങ്കില് കൂടിയാലോചനകളുണ്ടാകും. പോക്കറ്റില് നിന്ന് കടലാസെടുത്ത് തീരുമാനം പ്രഖ്യാപിക്കുന്ന രീതിയല്ല കോണ്ഗ്രസിലേത്. സാമൂഹ്യമാദ്ധ്യമങ്ങളിലൂടെയും പോസ്റ്ററുകളിലൂടെയും നടക്കുന്ന പ്രചാരണങ്ങള്ക്ക് പിന്നില് പാര്ട്ടിയുടെ ശത്രുക്കളാണ്. അത്തരം ആളുകള് എല്ലാ പാര്ട്ടികളിലുമുണ്ട്. നിയമസഭാ തിരഞ്ഞെടുപ്പ് തോല്വിയെപ്പറ്റി പഠിച്ച അഞ്ച് മേഖലാസമിതികളും കെ.പി.സി.സിക്ക് റിപ്പോര്ട്ട് നല്കിയിട്ടുണ്ട്. അത് ചര്ച്ച ചെയ്ത് യുക്തമായ നടപടിയെടുക്കുമെന്നും സതീശന് വ്യക്തമാക്കി.